Broj: U-V-12-33-3/ 23

Datum, 20. prosinca 2023. godine

Na temelju članka 19. Statuta Zavoda za zdravstveno osiguranje Županije Zapadnohercegovačke broj: UV-12-4-2/11 od 26. rujna 2011. godine („Narodne novine Županije Zapadnohercegovačke“, broj:12/11), Upravno vijeće Zavoda na 33. sjednici održanoj 20. prosinca 2023. godine donosi:

**O D L U K U**

**O DODJELI JEDNOKRATNIH NOVČANIH POMOĆI I GRANTOVA U ZAVODU ZA ZDRAVSTVENO OSIGURANJE ŽUPANIJE ZAPADNOHERCEGOVAČKE**

**Članak 1.**

**(Predmet Odluke)**

Ovom Odlukom utvrđuju se procedure, uvjeti i načini dodjele jednokratnih novčanih pomoći fizičkim osobama i grantova neprofitnim pravnim osobama iz sredstava Zavoda za zdravstveno osiguranje Županije Zapadnohercegovačke (u daljnjem tekstu: Zavod), sukladno Financijskom planu Zavoda za tekuću godinu.

**Članak 2.**

**(Način podnošenja zahtjeva)**

(1) Osiguranici Zavoda mogu podnijeti zahtjev, preko nadležnog obiteljskog liječnika, za ostvarivanje jednokratne novčane pomoći, odnosno prava na sufinanciranje nabave lijekova, ortopedskih i drugih pomagala koji se ne nalaze na privremenoj listi lijekova koji se propisuju i izdaju na teret sredstava Zavoda (u daljnjem tekstu: Lista lijekova), odnosno koji se ne nalaze na Listi ortopedskih pomagala utvrđenoj Uredbom Vlade Županije Zapadnohercegovačke o obujmu, uvjetima i načinu ostvarivanja prava osiguranih osoba na korištenje ortopedskih i drugih pomagala koja se odobravaju osiguranim osobama u Županiji Zapadnohercegovačkoj (u daljnjem tekstu:Uredba).

**Članak 3.**

**(Medicinska opravdanost zahtjeva)**

(1) O medicinskoj opravdanosti zahtjeva iz stavka 1. odlučuje Liječničko povjerenstvo Zavoda za lijekove, ortopedska i druga pomagala (u daljnjem tekstu: Liječničko povjerenstvo).

**Članak 4.**

**( Daljnje rješavanje)**

Zahtjevi koje je Liječničko povjerenstvo pozitivno ocijenilo odnosno koji su medicinski opravdani, idu na daljnje rješavanje u smislu utvrđivanja konačnog iznosa jednokratne pomoći, odnosno iznosa kojim će biti sufinancirana nabava konkretnog lijeka, ortopedskog ili drugog pomagala za osiguranike Zavoda.

**Članak 5.**

**(Povjerenstvo za rješavanje zahtjeva)**

1. Postupak odobravanja konačnog iznosa jednokratne novčane pomoći vodi i obrađuje posebno *Povjerenstvo za rješavanje zahtjeva za jednokratne novčane pomoći* (u daljnjem tekstu: Povjerenstvo za jednokratne pomoći), osim ako je riječ o financiranju, odnosno sufinanciranju nabave pojedinih lijekova, hrane ili drugih pomagala za koje je pozitivnim materijalnim propisima unaprijed određen udio financiranja, odnosno sufinanciranja Zavoda.

(2) Povjerenstvo za jednokratne pomoći se sastoji od tri člana iz reda djelatnika Zavoda, koje imenuje ravnatelj Zavoda posebnom odlukom, s tim da je predsjednik Povjerenstva diplomirani pravnik odnosno ekvivalent po Bolonjskom procesu studiranja.

(3) Povjerenstvo se sastaje na sjednicama najmanje jednom tjedno, te o istima vodi zapisnik.

(4) Povjerenstvo ima obvezu kontinuiranog praćenja tržišnih i referalnih cijena lijekova utvrđenih od strane Agencije za lijekove i medicinska sredstva Bosne i Hercegovine za lijekove koji se sufinanciraju od strane Zavoda, a ne nalaze se na Listi lijekova.

(5) Povjerenstvo je dužno u situacijama definiranim člankom 12.Uredbe, pratiti tržišne cijene ortopedskih pomagala, koja se odobravaju/sufinanciraju, a ne nalaze se na listi ortopedskih i drugih pomagala utvrđenih Uredbom.

**Članak 6.**

**(Potrebna dodatna dokumentacija)**

U predmetnom postupku od podnositelja zahtjeva dodatno će se zatražiti sljedeća dokumentacija:

1. ovjerena izjava kojom se potvrđuje popis osoba koji žive u zajedničkom kućanstvu sa podnositeljem zahtjeva,
2. predračun za nabavu lijeka, ortopedskog i drugog pomagala za period koji je odobren nalazom i mišljenjem Liječničkog povjerenstva,
3. dokaz o novčanim primanjima članova zajedničkog kućanstva podnositelja zahtjeva,
4. preslika osobne iskaznice,
5. ostala medicinska dokumentacija, te druga dokumentacija koju zatraži Povjerenstvo za jednokratne pomoći.

**Članak 7.**

**(Kriteriji za razmatranje i vrednovanje zahtjeva)**

(1) Prilikom razmatranja predmetnih zahtjeva u obzir će se uzeti sljedeće:

1. dijagnoza bolesti podnositelja zahtjeva,
2. dob podnositelja zahtjeva,
3. socijalni status podnositelja zahtjeva, odnosno obitelji istoga.

(2) Kriteriji za vrednovanje predmetnih zahtjeva su definirani u Prilogu 1, koji je sastavni dio ove Odluke.

(3) Temeljem prijedloga Povjerenstva za jednokratne pomoći, zamjenik ravnatelja donosi odluku o isplati jednokratne novčane pomoći osiguraniku, podnositelju zahtjeva.

(4) Ravnatelj Zavoda može ovlastiti i drugog djelatnika Zavoda da donosi odluku iz prethodnog stavka.

**Članak 8.**

**( Izuzetci u primjeni)**

(1) Iznimno, osim procedura utvrđenih kroz gore navedene odredbe ove odluke, imajući u vidu tešku socijalno ekonomsku situaciju, te s obzirom na činjenicu da prioritetni federalni vertikalni program zdravstvene zaštite ne funkcionira u potpunom smislu, te ne pokriva troškove nabave skupih lijekova, kao ni liječenje teško oboljelih osoba, Upravno vijeće Zavoda i ravnatelj Zavoda mogu odobriti pravo na posebnu jednokratnu novčanu pomoć.

(2) Pravo na jednokratnu novčanu pomoć iz prethodnog stavka može se odobriti osiguranicima Zavoda, koji su oboljeli od teških bolesti; maligne neoplazme, sistemske bolesti, teške kronične bolesti, teške neurološke bolesti i drugih teških bolesti koje životno ugrožavaju osiguranika, koji su izloženi znatnijim financijskim izdacima, te koji žive u teškoj socijalnoj situaciji.

**Članak 9.**

**(Podnositelj zahtjeva )**

(1) Dodjela jednokratne novčane pomoći iz prethodnog članka odobravat će se na zahtjev osiguranika-oboljele osobe, odnosno na zahtjev osobe koja se brine o teško oboljeloj osobi.

(2) Iznimno, jednokratna novčana pomoć se može dodijeliti i osobama koje nisu osiguranici Zavoda u slučaju kada se radi o pomoći u iznimno teškoj situaciji, odnosno kada se radi o pomoći osobama kojima se kroz humanitarne akcije prikupljaju sredstva za liječenje teško oboljelih osoba u Bosni i Hercegovine

**Članak 10.**

**(Potrebna dokumentacija)**

(1) Uz zahtjev iz članka9. prilaže se: preslika medicinske dokumentacije, kućna lista, preslika osobne iskaznice te ostala dokumentacija koju zatraže stručne službe Zavoda.

(2) Upravno vijeće Zavoda, odnosno ravnatelj Zavoda može tražiti od liječničkih povjerenstava utemeljenih u Zavodu da se očituju o pojedinim zahtjevima za jednokratnu novčanu pomoć iz članka 9. ove Odluke.

**Članak 11.**

**(Dodatni kriteriji za odobravanje zahtjeva iz članka 8. ove Odluke)**

(1) Prilikom razmatranja podnesenih zahtjeva za dodjelu jednokratne novčane pomoći iz članka 8. u obzir će se uzeti: dijagnoza bolesti, dob osiguranika, očekivani troškovi liječenja i imovinsko-socijalni status osiguranika, odnosno obitelji osiguranika.

(2) Doznaka odobrenih sredstava vršit će se na račun zdravstvene ustanove, odnosno dobavljača ili na osobni račun osiguranika, odnosno podnositelja zahtjeva.

**Članak 12.**

**(Udruge građana)**

(1) U svrhu poticanja rada udruga građana koje u svom radu promiču, odnosno promoviraju stjecanje znanja i navika o zdravom načinu života te potpomažu očuvanje i unapređenje zdravlja, udruga koje provode različite preventivne programe i aktivnosti, te koje provode posebne aktivnosti pomoći već oboljelim članovima (npr. udruge branitelja iz Domovinskog rata), mogu se odrediti i dodijeliti određena sredstva sukladno Financijskom planu Zavoda za tekuću godinu.

(2) Uz zahtjev se dostavlja program rada udruge, program provođenja planiranih aktivnosti, te ostala dokumentacija koju zatraže stručne službe Zavoda.

(3) Udruga kojoj je Zavod odobrio i dodijelio određena sredstva dužna je po potrošnji istih dostaviti izvješće o potrošnji tih sredstava, a najkasnije na traženje stručnih službi Zavoda.

**Članak 13.**

**(Jedinstveni registar korisnika gotovinskih naknada)**

(1) Zavod će unositi podatke u informacijski sustav Jedinstvenog registra korisnika gotovinskih naknada na koje se ne uplaćuju doprinosi, sukladno Zakonu o jedinstvenom registru korisnika gotovinskih naknada na koje se ne uplaćuju doprinosi („Službene novine Federacije BiH“ broj: 25/17 ) .

(2) Podatci o korisnicima gotovinskih naknada na koje se ne uplaćuju doprinosi, unositi će se i obrađivati u skladu s Pravilnikom o uspostavi Jedinstvenog registra korisnika gotovinskih naknada na koje se ne uplaćuju doprinosi(“Službene novine Federacije BiH“br:87/17), te s Tehničkim uputstvom za unos, obradu i korištenje podataka koji se nalaze u jedinstvenom registru br:06-02/1-2483/19.

(3) Zadužuju se stručne službe Zavoda da izvijeste Upravno vijeće Zavoda o provedbi ove Odluke na polugodišnjoj razini.

**Članak 14.**

**(Stupanje na snagu)**

1. Stupanjem na snagu ove Odluke stavlja se van snage Odluka broj:U-V-12-6-7/21 od 2.lipnja 2021.godine.

(2)Ova Odluka stupa na snagu danom donošenja i objavit će se na službenoj web stranici Zavoda.

**Predsjednik Upravnog vijeća**

Velimir Markota v. r.